b'\n_START_ARTICLE_\nParantamisher\xc3\xa4tys\n_START_PARAGRAPH_\nParantamisher\xc3\xa4tys (engl. Healing Revival) syntyi Yhdysvalloissa vuonna 1946, kun ryhm\xc3\xa4 yhdysvaltalaisia evankelistoja alkoi voimakkaasti korostaa jumalallista parantumista osana t\xc3\xa4yden evankeliumin sanomaa. Heid\xc3\xa4n kokouksissaan alettiin kokea ihmeit\xc3\xa4 ja merkkej\xc3\xa4, ja sairaat parantuivat uskon ja rukouksen avulla._NEWLINE_Liike sai alkunsa kes\xc3\xa4kuussa 1946 saarnaaja William Branhamin parantamistoiminnasta. Branham oli inspiraation l\xc3\xa4hde esimerkiksi T. L. Osbornin maailmanlaajuiselle "ristiretkitoiminnalle".  Parantamisher\xc3\xa4tys jatkui vuoteen 1959 saakka, jonka j\xc3\xa4lkeen parantajaevankelistat sulautuivat vastasyntyneeseen karismaattiseen liikkeeseen._NEWLINE_Sen suhteen, oliko parantamisliike ylip\xc3\xa4\xc3\xa4ns\xc3\xa4 oikea her\xc3\xa4tys, on esitetty eri\xc3\xa4vi\xc3\xa4 n\xc3\xa4kemyksi\xc3\xa4. William Branhamin ohella liikkeen keskeisi\xc3\xa4 evankelistoja olivat Jack Coe, A. A. Allen, Tommy Hicks, T. L. Osborn ja Oral Roberts, joka oli liikkeen kenties johtava henkil\xc3\xb6. Valtaosa heist\xc3\xa4 ryhmittyi Gordon Lindsayn perustamaan j\xc3\xa4rjest\xc3\xb6\xc3\xb6n The Voice of Healig (suom. Parantumisen \xc3\xa4\xc3\xa4ni)._NEWLINE_Parantamistoimintaa oli tosin ollut jo aiempina vuosikymmenin\xc3\xa4 esimerkiksi sellaisten evankelistojen kuin Aimee Semple McPhersonin, Smith Wigglesworthin ja Maria Woodworth-Etterin toimesta. Woodworth-Etteri\xc3\xa4 pidet\xc3\xa4\xc3\xa4n helluntailiikkeen iso\xc3\xa4itin\xc3\xa4 ja edell\xc3\xa4k\xc3\xa4vij\xc3\xa4n\xc3\xa4._NEWLINE_1940-luvun her\xc3\xa4tyksen my\xc3\xb6t\xc3\xa4 parantamistoiminta sai yh\xc3\xa4 enemm\xc3\xa4n massakokousten muodon, ja siihen liittyi kymmeni\xc3\xa4 evankelistoja. N\xc3\xa4m\xc3\xa4 kiersiv\xc3\xa4t suurien telttojen kanssa ymp\xc3\xa4ri Yhdysvaltoja ja suorastaan kilpailivat siit\xc3\xa4, kenell\xc3\xa4 oli suurin teltta; voiton peri lopulta Jack Coe. Hyvin pian toiminta laajeni kansainv\xc3\xa4lisiin mittoihin._NEWLINE_Vuonna 1952 Voice of Healing -liikkeen huippuhetkin\xc3\xa4 j\xc3\xa4rjest\xc3\xb6n samannimisess\xc3\xa4 lehdess\xc3\xa4 kerrottiin 49:st\xc3\xa4 parantajaevankelistasta. Vuonna 1958 heist\xc3\xa4 oli j\xc3\xa4ljell\xc3\xa4 vain noin 12. Her\xc3\xa4tys oli hiipumassa. Toisaalta samanaikaisesti oli syntym\xc3\xa4ss\xc3\xa4 maailmanlaajuinen karismaattinen liike, johon monet parantamisliikkeen evankelistat sittemmin kotiutuivat.\n_START_SECTION_\nKritiikki\xc3\xa4\n_START_PARAGRAPH_\nKarismaattisen liikkeen tunnetuin naisevankelista, yhdysvaltalainen Kathryn Kuhlman, aloitti oman parantamistoimintansa samana vuonna 1946, jolloin parantamisher\xc3\xa4tys syntyi. H\xc3\xa4n ei kuitenkaan koskaan kotiutunut parantamisliikkeeseen, koska h\xc3\xa4n n\xc3\xa4ki sen piiriss\xc3\xa4 joitakin ep\xc3\xa4terveit\xc3\xa4 piirteit\xc3\xa4. Er\xc3\xa4\xc3\xa4t saarnaajat n\xc3\xa4yttiv\xc3\xa4t h\xc3\xa4nen mielest\xc3\xa4\xc3\xa4n etsiv\xc3\xa4n liiaksi sensaatioita ja k\xc3\xa4yttiv\xc3\xa4t kyseenalaisia menetelmi\xc3\xa4. Kuhlman ei voinut siet\xc3\xa4\xc3\xa4 fanatismia ja kovakouraisuutta._NEWLINE_Kuhlman kammosi fanaattisuutta ja ep\xc3\xa4raittiita metodeja. H\xc3\xa4n ei sallinut esim. huutamista kokouksissaan. "Minulla ei ole varaa menn\xc3\xa4 sellaisiin paikkoihin, joissa esiintyy fanaattisuutta. Minulla on liian paljon peliss\xc3\xa4. Olen vastuussa Jumalalle", Kuhlman totesi. H\xc3\xa4nt\xc3\xa4 vaivasi my\xc3\xb6s sairaiden syyllist\xc3\xa4minen uskonpuutteesta, jos n\xc3\xa4m\xc3\xa4 eiv\xc3\xa4t heti parantuneetkaan.'